CELEX: 62022TN0056
Language: el
Date: 2022-01-26 00:00:00
Title: Υπόθεση T-56/22: Προσφυγή της 26ης Ιανουαρίου 2022 — Ηνωμένο Βασίλειο κατά Επιτροπής

11.4.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 158/11
            
         
      Προσφυγή της 26ης Ιανουαρίου 2022 — Ηνωμένο Βασίλειο κατά Επιτροπής
      (Υπόθεση T-56/22)
      (2022/C 158/13)
      Γλώσσα διαδικασίας: η αγγλική
      
         Διάδικοι
      
      
         Προσφεύγον: Ηνωμένο Βασίλειο της Μεγάλης Βρετανίας και της Βόρειας Ιρλανδίας (εκπρόσωποι: L. Baxter, Agent, και T. Buley, Barrister)
      
         Καθής: Ευρωπαϊκή Επιτροπή
      
         Αιτήματα
      
      Το προσφεύγον ζητεί από το Γενικό Δικαστήριο:
      
                  —
               
               
                  να ακυρώσει την Εκτελεστική Απόφαση (ΕΕ) 2021/2019 (1) της καθής, στο μέτρο που αποκλείει από τη χρηματοδότηση της Ευρωπαϊκής Ένωσης ορισμένες δαπάνες στις οποίες προέβησαν διαπιστευμένοι οργανισμοί πληρωμών του προσφεύγοντος στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) λόγω αδυναμίας στον ορισμό του «ενεργού γεωργού-συσχετιζόμενες εταιρίες»· και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγος ακυρώσεως και κύρια επιχειρήματα
      
      Προς στήριξη της προσφυγής του, το προσφεύγον προβάλλει έναν και μόνο λόγο ακυρώσεως ερειδόμενο στο επιχείρημα ότι η ερμηνεία του άρθρου 9, παράγραφος 2, του κανονισμού (ΕΕ) 1307/2013 (2) από την καθής είναι εσφαλμένη. Κατά το προσφεύγον, το άρθρο 9, παράγραφος 2, του κανονισμού (ΕΕ) 1307/2013 αφορά μόνον άμεσες ενισχύσεις σε γεωργούς (όπως αυτοί ορίζονται στο άρθρο 4 του προαναφερθέντος κανονισμού) οι οποίοι εκμεταλλεύονται οι ίδιοι τις σχετικές υποδομές ή παρέχουν τις σχετικές υπηρεσίες. Το προσφεύγον υποστηρίζει ότι η καθής έκρινε εσφαλμένως διότι:
      
                  —
               
               
                  i. Από το γράμμα και την έννοια του άρθρου 9, παράγραφος 2, του κανονισμού (ΕΕ) 1307/2013 δεν προκύπτει απαγόρευση χορήγησης ενισχύσεων σε γεωργό, για τον λόγο και μόνον ότι κάποια συσχετιζόμενη με αυτόν οντότητα ασκεί δραστηριότητα που εμπεριέχεται στον αρνητικό κατάλογο του εν λόγω άρθρου.
               
            
                  —
               
               
                  ii. Η ερμηνεία του άρθρου 9, παράγραφος 2, του κανονισμού (ΕΕ) 1307/2013 εκ μέρους της Επιτροπής δεν στηρίζεται σε καμία τελολογική βάση που να συνάδει με τους σκοπούς του εν λόγω άρθρου.
               
            
         (1)  ΕΕ 2021, L 413, σ. 3.
      
         (2)  Κανονισμός (ΕΕ) 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ 2013, L 347, σ. 608).